b'\n_START_ARTICLE_\nRakkauksia\n_START_SECTION_\nHistoria\n_START_PARAGRAPH_\nAntiikin aikainen teos Rakkauksia on usein luettu 100-luvulla el\xc3\xa4neen, satiireistaan tunnetun Lukianoksen teosten joukkoon. Teoksen aitoutta on kuitenkin usein ep\xc3\xa4ilty. Nykyisin useimmat tutkijat kyseenalaistavat sen aitouden tyylillisin perustein. T\xc3\xa4m\xc3\xa4n vuoksi sen kirjoittajaan viitataan nyky\xc3\xa4\xc3\xa4n yleens\xc3\xa4 nimell\xc3\xa4 pseudo-Lukianos. Teoksen kirjoitusajasta ei ole tietoa. Jotkut tutkijat ovat ajoittaneet sen 100-luvulle, toiset taas 300-luvun alkuun._NEWLINE_Teosta voi verrata Plutarkhoksen Moralia-kokoelmaan kuuluvaan tutkielmaan Rakkaudesta, joka k\xc3\xa4sittelee samoin naisiin ja poikiin kohdistuvaa rakkautta. Plutarkhos p\xc3\xa4\xc3\xa4tyy kuitenkin p\xc3\xa4invastaiseen lopputulokseen, pit\xc3\xa4m\xc3\xa4\xc3\xa4n naisiin kohdistuvaa rakkautta parempana. Michel Foucault k\xc3\xa4sitteli Pseudo-Lukianoksen teosta laajalti Seksuaalisuuden historiansa homoseksuaalisuutta k\xc3\xa4sittelev\xc3\xa4ss\xc3\xa4 osassa.\n_START_SECTION_\nSis\xc3\xa4lt\xc3\xb6\n_START_PARAGRAPH_\nTeos on muodoltaan dialogi eli keskustelu. Se jakautuu 54 lyhyeen lukuun. Teoksessa keskustelevat Theomnestos ja Lykinos. Theomnestos kertoo, ett\xc3\xa4 h\xc3\xa4nt\xc3\xa4 vaivaa jonkinlainen rakkaudenjumalatar Afroditeen kirous, sill\xc3\xa4 h\xc3\xa4n rakastuu koko ajan uusiin kohteisiin, sek\xc3\xa4 naisiin ett\xc3\xa4 poikiin._NEWLINE_Niinp\xc3\xa4 Lykinos kertoo kahden miehen, Kharikleen ja Kallikratidaan, samasta aiheesta k\xc3\xa4ym\xc3\xa4st\xc3\xa4 keskustelusta. Suurin osa teoksesta koostuu t\xc3\xa4st\xc3\xa4 Lykinoksen esityksest\xc3\xa4, ja niin teos on k\xc3\xa4yt\xc3\xa4nn\xc3\xb6ss\xc3\xa4 l\xc3\xa4hes monologi. Kharikles oli kannattanut naisiin kohdistuvaa rakkautta, Kallikratidas puolestaan poikarakkautta. Satiirisessa esityksess\xc3\xa4 n\xc3\xa4m\xc3\xa4 kaksi esitt\xc3\xa4v\xc3\xa4t kantojensa puolustukseksi kaikenlaisia argumentteja retoriseen tyyliin. Teoksen lopputulema on, ett\xc3\xa4 poikiin kohdistuva rakkaus on miehelle heteroseksuaalista rakkautta parempaa._NEWLINE_Teos tunnetaan my\xc3\xb6s el\xc3\xa4v\xc3\xa4st\xc3\xa4 Praksiteleen veist\xc3\xa4m\xc3\xa4n Knidoksen Afroditeen kuvauksesta.'